hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu hu hu en hu de de en hu hu hu hu hu hu hu hu hu hu hu hu en
Az elektronikai cikkeket értékesítő weboldalak többsége már biztonságos – CCO Magazin
Fogyasztóvédelem  – Ma már nyugodtabban vásárolhatunk népszerű elektronikai cikkeket, például digitális fényképezőgépeket és hordozható zenelejátszó eszközöket az interneten, egy, a problémás honlapokra irányuló, a fogyasztóvédelmi szabályok megsértésének felderítését célzó rajtaütést követően.
John Dalli egészségügyi és fogyasztóvédelmi uniós biztos a következőképpen fogalmazott: „Ezeknek az átfogó vizsgálatoknak a célja, hogy a fogyasztók javát szolgáló uniós jogszabályok erőteljesen érvényesüljenek, átlátható árakat és valós információkat eredményezve. A mai eredmények azt mutatják, hogy a vizsgálatok elérték a céljukat. A fogyasztói bizalom e nagytakarítások követeztében erősödik, és ennek előnyeit a jó hírnevű vállalatok is élvezhetik. Eltökélten folytatjuk ezeket a közös rajtaütéseket, és már tudjuk, melyik lesz a következő ágazat, ahol igyekszünk megoldani a problémákat.”
A „nagytakarítás” az EU által vezetett és a tagállamok végrehajtó hatóságai által végzett, a szabályok megszegésének visszaszorítását célzó, átfogó vizsgálat. A tagállamok egyidejűleg végzik az összehangolt ellenőrzéseket, hogy felderítsék a fogyasztóvédelmi jogsértéseket egy adott ágazatban. Ha szabálytalanságot gyanítanak, felveszik a kapcsolatot a weboldalak üzemeltetőivel, és felkérik őket, hogy szüntessék meg az észlelt problémákat.
Az elektronikai fogyasztási cikkeket értékesítő honlapok átfogó vizsgálatára 2009 májusában került sor. A nemzeti végrehajtó hatóságok elektronikai cikkeket értékesítő honlapokat ellenőriztek Európa-szerte, vizsgálva, hogy azok megfelelnek-e az uniós fogyasztóvédelmi jogszabályok előírásainak. Hat népszerű termékkategóriát választottak ki ellenőrzésre, többek között hordozható zenelejátszó eszközöket, digitális fényképezőgépeket, mobiltelefonokat. Ezt követően a nemzeti hatóságok kötelezték a honlapokat a szabálytalanságok kijavítására, és szükség esetén szankciókat alkalmaztak.
Az elektronikai cikkeket értékesítő honlapok átfogó vizsgálatának eredményei
Az ellenőrzés eredetileg 369 honlapra terjedt ki, amelyek közül mára 310 (84 %) megfelel az uniós fogyasztóvédelmi szabályoknak, a 2009 májusi 163 (44 %) honlappal szemben. Az igazolt jogszabálysértések szankciói pénzbírságot és a weboldal bezárását foglalták magukban.
Az ellenőrzés kezdetén feltárt jellemző problémákkal kapcsolatban a helyzet a következőképpen alakult:
•tájékoztatás a fogyasztói jogokról: az ellenőrzött weboldalak 86 %-a jelenleg világos és pontos információt tüntet fel a jogszabályi előírásoknak megfelelően (pl. az áru indoklás nélkül történő visszaküldéséhez való jogról és a kötelező garancia-időszakról), a 2009. májusi 64 %-kal szemben;
•tájékoztatás a termék teljes áráról: az ellenőrzött weboldalak 94 %-a jelenleg világos és pontos tájékoztatást nyújt a teljes árról (beleértve a szállítási költségeket és az összes egyéb extra költséget), a 2009. májusi 75 %-kal szemben;
•a kereskedő elérhetőségi adatai: az ellenőrzött weboldalak 95 %-a jelenleg az előírtak szerint feltünteti a kereskedő adatait, azaz a nevét és e-mail címét, a 2009. májusi 82 %-kal szemben.
A nemzeti hatóságok tovább folytatják a megkezdett munkát a még függőben lévő esetek lezárása érdekében. A határokon átnyúló eseteket a partnerország hatóságaival együttműködésben oldják meg. Az uniós szintű nagytakarítás keretében folytatott vizsgálatok tovább folytatódnak a jövőre tervezett közös fellépésekkel.
Az új nagytakarítás: a jegyértékesítő weboldalak
A legújabb nagytakarítás a kulturális és sporteseményekre jegyeket értékesítő honlapokra irányul. Az ellenőrzés 414 honlapra terjedt ki, amelyek közül 167 (40 %) felelt meg a szabályoknak, és 247 honlapot (60 %) további vizsgálatra jelöltek meg a fogyasztóvédelmi szabályok megszegésének gyanúja miatt. A nemzeti hatóságok a jelenleg zajló végrehajtási szakaszban kapcsolatba lépnek az érintett kereskedőkkel, és felkérik őket, hogy tisztázzák álláspontjukat, illetve szüntessék meg az észlelt problémákat.
A fő problémák a következők voltak:
•Hiányzó, hiányos vagy félrevezető tájékoztatás az árral kapcsolatban (pl. rejtett adók vagy kezelési költségek): a honlapok 74 %-a esetében.
•Tisztességtelen szerződési feltételek (pl. a jegy időben történő szállítását nem garantálták, vagy kizárták a vételár visszatérítését az esemény elmaradása esetén): a honlapok 73%-ánál.
•Hiányzó, hiányos vagy félrevezető tájékoztatás a kereskedővel kapcsolatban (pl. annak valótlan állítása, hogy a kereskedő meghatalmazott képviselő): a honlapok 48%-a esetében.
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin